R. Madej, poslanec: (2006-01-31):
Dovolil by som si tak na záver zhrnúť niekoľko argumentov voči vystúpeniam poslancov, poslankýň k tým otázkam, ktoré boli najčastejšie spomenuté. Ja si dovolím tvrdiť, že tento návrh zákona nepodporuje ľahkovážnosť, pretože pri ľahkovážnosti rozvodov sa nedbá na záujem maloletých detí, pretože ja osobne som presvedčený, že tie sankčné mechanizmy a tie brzdy, ktoré sú v rámci podmienok v tomto návrhu zákona, sú dostatočné. Ja to rešpektujem, že poslanci KDH majú iný názor na to, ako by malo vyzerať rodinné právo. Majú názor, že by v rodinnom práve mala existovať tvrdostná klauzula. Ja na druhej strane si myslím, že tvrdostná klauzula, kde jeden z manželov nesúhlasí, by nemala byť zachovaná, resp. implementovaná do nášho právneho poriadku, skôr naopak, v prípade, ak sa slušne vedia manželia dohodnúť, štát by im prekážky klásť nemal. To, čo povedal pán poslanec Brocka, že štát ušetrí, je to nie jeden z argumentov na prospech tohto návrhu zákona, to v žiadnom prípade nie, ale keďže veľmi dobre viete, že v rámci dôvodovej správy sa majú vyčísliť, a je to povinnosť každého navrhovateľa, rozpočtové dopady, bolo našou povinnosťou vyčísliť tie rozpočtové dopady a poukázať na fakty, ktoré spôsobia, čo vlastne spôsobí návrh zákona v prípade jeho prijatia. Chcem trvať, vážené panie poslankyne, páni poslanci, na tom, že ak niekto podá ľahkovážne návrh na rozvod, tak podá ľahkovážne klasický návrh na rozvod manželstva, pretože to netreba nič iné, ako, je to klasické konanie v rámci súdu, podať návrh na rozvod. V rámci nášho inštitútu, ktorý navrhujeme zaviesť, budú musieť dvaja mladí ľudia, dvaja ľudia rozvádzajúci sa, bol tu argument o mladých ľuďoch, k tomu sa ešte vyjadrím, teda dvaja rozvádzajúci sa manželia dohodnúť, urobiť tri dohody, dohodu o vysporiadaní bezpodielového spoluvlastníctva manželov, dohodu o nájme bytu a dohodu o výkone rodičovských práv. To nemôžu dohodnúť rozvádzajúci sa manželia ľahkovážne, ľahkovážne niekto podá návrh na rozvod, ale tri závažné dohody uzavrú len v prípade, ak si to vážne rozmyslia, vážne si rozmyslia vysporiadanie majetku, nájom bytu a výkon rodičovských práv a povinností. Práve už aj to, že pred podaním návrhu bude vytvorený priestor na uzavretie týchto dohôd, istej negociácie, vyjednávania, môže pomôcť zachovať to manželstvo, kde by mohlo ísť v prípade klasického rozvodu o podanie ľahkovážneho návrhu. Rozvod dohodou ľahkovážne návrhy v tomto prípade a za týchto podmienok v žiadnom prípade nepripúšťa. Pán poslanec Drgonec povedal, že ide o nezmyselné návrhy z hľadiska toho, že ide o hybrid administratívnoprávny, súdny. Trvám na tom, že návrh na rozvod bude posudzovaný súdom, či po formálnej stránke spĺňa náležitosti, to znamená, či spĺňa zákonom stanovené podmienky. Navyše súd bude posudzovať, či dohoda, a tu odpovedám aj na argument pani poslankyne Tóthovej, o výkone rodičovských práv a povinností je v súlade so záujmom maloletých detí. To znamená, pri rozvode dohodou súd posudzuje, či dohoda o výkone rodičovských práv je v súlade so záujmom maloletých detí. To znamená, že nie je dôvod na skúmanie príčin rozvratu manželstva. K tomu, čo bolo povedané už predtým v rozprave, čo povedala aj pani poslankyňa Tóthová, čo sa týka afektu a mladých ľudí. Ja si myslím, že to nie je problém mladých ľudí, veď priemerná dĺžka manželstva, pri ktorej sa rozvádzajú manželia, je 13 rokov. To znamená, po uplynutí 13 rokov je najčastejšie podávaný priemerne návrh na rozvod manželstva. Práve preto si myslím, že z hľadiska priemeru ale v drvivej väčšine prípadov ide o ľudí, ktorí majú isté životné skúsenosti, a ide o ľudí, ktorí naozaj budú musieť vážne rozmýšľať a nebudú nútení štátom a, samozrejme, zákonom dostať sa do situácie, aby súd presvedčili o tom, že sú dané príčiny rozvratu manželstva. Naozaj podstata tohto návrhu zákona je v tom, že zákon nestavia účastníkov konania do tej situácie, že budú musieť súd presvedčiť, že ich manželstvo je rozvrátené na základe niektorých skutočností a faktov. A ja chcem pani poslankyňu Tóthovú naozaj presvedčiť tým, že môžem povedať, v štatistike 40 % hovorí o tom, že keď sa niekto chce rozviesť, tak sa rozvedie. Čo my chceme, to je, aby ľudia o tom nemuseli neslušnými, špinavými a rôznymi inými spôsobmi presviedčať súd, aby to vedeli urobiť slušne. Som presvedčený, že ak sa niekto chce rozviesť, urobí to bez toho. Chceme len vytvoriť právnu úpravu takú, aby tento spôsob konania mohol byť slušný a dôstojný pre ľudí. Ja veľmi oceňujem vystúpenie pani poslankyne Navrátilovej a naozaj si veľmi hlboko vážim, keď niekto pri rozprave v parlamente spomína aj vážne osobné skúsenosti, veľmi si to cením. A naozaj aj tento príklad je dôvodom, a reagujem aj na to, že mnoho ďalších podobných príkladov je, kde možno aj konzervatívnejší sudca sa príliš veľa pýta z hľadiska toho, že človek by chcel mať zachovanú tú ochranu svojho vlastného súkromia. Ja môžem povedať, že mnoho mladých ľudí povie, že rozvodové konanie, a budem hovoriť o chvíľku aj o približných dĺžkach, je pre mnoho mladých ľudí, deti, ktoré sú u týchto rozvádzajúcich sa rodičov, veľmi stresujúce. Mnohí z nich sa vyjadrili: „Bol to môj najhorší rok v živote, keď sa moji rodičia rozvádzali.“ A je to naozaj v niektorých prípadoch niekoľko pojednávaní. Na záver by som už chcel len reagovať na pána poslanca Bielika. Môžem povedať, že zo sprostredkovaných skúseností, keďže tento návrh zákona bol prerokovávaný aj s mnohými sudcami, ktorí práve sú vo výkone pri týchto konaniach, je podľa mojich informácií veľmi málo rozhodnutí na prvom pojednávaní, väčšinou ide o rozhodnutia po niekoľkých pojednávaniach. Závisí to od osobného rozhodnutia súdu, sudcu. A navyše chcem ešte povedať jedno, že podľa Občianskeho súdneho poriadku je súd povinný vytýčiť prvé pojednávanie do 9  mesiacov. Ja osobne mám skúsenosti, že pojednávania na súdoch sú každé 4, 5, 6 mesiacov, to znamená, konanie trvá dlho, najmä ak sa vyžaduje niekoľko pojednávaní v rámci konania. Pán poslanec povedal, že na zlo je náchylných 80 %. A ja by som si tu chcel na záver už len nakoniec vyjadriť jednu otázku. Vy ste označili rozvod za zlo. Ja si hlboko vážim inštitút manželstva, myslím si tiež, že najlepšie vychovávať deti je vo fungujúcom manželstve. Pán poslanec Bielik, ale ja nemôžem súhlasiť s tým, že rozvod je všeobecne zlo. Keď si predstavím manželstvá s domácim násilím, predstavím množstvo vecí, s ktorými sa naozaj stretávame, tak som presvedčený, že vychovávať deti v niektorých prípadoch je lepšie v rámci rozvedených rodín ako v rámci nefungujúceho manželstva s veľmi zlými podmienkami. To znamená, som presvedčený o tom, že v niektorých prípadoch je rozvod nevyhnutnosť. A ak sa vedia dvaja dospelí ľudia slušne rozhodnúť, dohodnúť na dohodách o majetku, o úprave rodičovských práv a o nájme bytu, nemali by sme im zákonnými cestami vytvárať ďalšie prekážky. Prosím o podporu tohto návrhu zákona do druhého čítania, aby sme mohli konkrétnosti vydiskutovať v rámci rokovania vo výboroch. Ďakujem pekne.